**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL FIKSUOTŲ PAJAMŲ MOKESČIO DYDŽIŲ, TAIKOMŲ ĮSIGYJANT VERSLO LIUDIJIMUS 2021 METAIS VYKDOMAI VEIKLAI, PATVIRTINIMO“ PROJEKTO**

**1. Sprendimo projekto esmė, tikslai ir uždaviniai.**

Sprendimo projekto esmė ir tikslas – nustatyti fiksuotus pajamų mokesčio dydžius, kurie bus taikomi įsigyjant verslo liudijimus veiklai, vykdomai 2021 metais Klaipėdos miesto savivaldybės teritorijoje ir Lietuvos Respublikoje bei lengvatų, taikomų gyventojams įsigyjantiems verslo liudijimus, sąrašą.

**2. Projekto rengimo priežastys ir kuo remiantis parengtas sprendimo projektas.**

Įgyvendinant Lietuvos Respublikos gyventojų pajamų mokesčio įstatymo (toliau - GPMĮ) nuostatas, savivaldybių tarybos nustato fiksuotus pajamų mokesčio dydžius veiklai, kuri vykdoma turint verslo liudijimą. Lietuvos Respublikos Vyriausybės 2002 m. lapkričio 19 d. nutarime Nr. 1797 „Dėl Verslo liudijimų išdavimo gyventojams taisyklių ir Veiklų, kuriomis gali būti verčiamasi turint verslo liudijimą, rūšių sąrašo“ (toliau – Nutarimas) rekomenduojama savivaldybių taryboms priimtus dėl kitų metų sprendimus Valstybinei mokesčių inspekcijai prie Lietuvos Respublikos finansų ministerijos (toliau – VMI) pateikti iki lapkričio 10 dienos. Nuo 2020 m. liepos 1 d. įsigaliojo 2019 m. lapkričio 27 d. Lietuvos Respublikos Vyriausybės nutarimu Nr. 1165 „Dėl Lietuvos Respublikos Vyriausybės 2002 m. lapkričio 19 d. nutarimo Nr. 1797 „Dėl Verslo liudijimų išdavimo gyventojams taisyklių ir Veiklų, kuriomis gali būti verčiamasi turint verslo liudijimą, rūšių sąrašo“ pakeitimo“ (toliau – Nutarimo pakeitimas) priimti šie pakeitimai:

1. Nutarimas papildytas nauju 2.8 papunkčiu, kuriame nustatyta, kad įsigyjant verslo liudijimą gyvenamosios paskirties patalpų nuomai mokamas atskiras fiksuoto dydžio pajamų mokestis už kiekvieną gyvenamosios paskirties objektą;

2. Veiklų, kuriomis gali būti verčiamasi turint verslo liudijimą, rūšių sąrašo (toliau – Sąrašas), patvirtinto Nutarimu, pakeitimai. Nuo 2020-07-01 pakeistos (panaikintos) šios Sąraše nurodytos veiklos rūšys:

|  |  |  |  |
| --- | --- | --- | --- |
| **Veiklos kodas** | **Iki 2020-06-30**  **galiojusi veiklos rūšis** | **Atlikti pakeitimai** | **Nuo 2020-07-01**  **galiojanti veiklos rūšis** |
| 1 | 2 | 3 | 4 |
| 050 | Variklinių transporto priemonių techninė priežiūra ir remontas (EVRK klasė 45.20; įeina į EVRK klasę 52.21) | panaikinama | — |
| 065 | Elektros sistemų įrengimas pastatuose bei elektros įtaisų įrengimas ir remontas (įeina į EVRK klases 43.21; 43.22) | panaikinama | — |
| 104 | Vandentiekio, šildymo ir oro kondicionavimo sistemų įrengimas (išskyrus krosnių, aušinimo bokštų, dujų įrangos ir garo vamzdynų įrengimą) (įeina į EVRK klasę 43.22) | panaikinama | — |
| 034 | Namų ūkio veikla (šeimininkavimas pobūviuose, būtų tvarkymas, baldų ir kilimų valymas, vaikų priežiūra, daržų priežiūra, apželdinimas, malkų skaldymas, šiukšlių surinkimas) (įeina į EVRK klases 01.61; 02.20; 38.11; 56.21; 81.21; 81.30; 88.91; 96.01) | išbraukiama vaikų priežiūros veikla ir atitinkamai EVRK klasė 88.91 | Namų ūkio veikla (šeimininkavimas pobūviuose, būtų tvarkymas, baldų ir kilimų valymas, daržų priežiūra, apželdinimas, malkų skaldymas, šiukšlių surinkimas) (įeina į EVRK klases 01.61; 02.20; 38.11; 56.21; 81.21; 81.30; 96.01 |
| 101 | Statybos baigimo apdailos ir valymo darbai (x) (EVRK klasės 43.31-43.34; įeina į EVRK klasę 43.39) | išbraukiama statybos baigimo apdailos veikla ir EVRK klasės 43.31 – 43.34, tikslinamas veiklos rūšies pavadinimas, jog tai pastatų valymo po statybų darbų veikla. | Pastatų valymo po statybų darbai (įeina į EVRK klasę 43.39) |
| 102 | Specialieji statybos darbai (statybvietės paruošimas, stogų dengimas, pamatų klojimas, mūrijimo, betonavimo, hidroizoliaciniai darbai, pastolių ir darbo platformų statymas ir ardymas, dūmtraukių įrengimas (EVRK klasės 43.12; 43.91; įeina į EVRK klasę 43.99) | Veiklos rūšis papildyta apribojimu „išskyrus pastatų ir kitų statinių apdailos ir remonto darbus“ | Specialieji statybos darbai (statybvietės paruošimas, stogų dengimas, pamatų klojimas, mūrijimo, betonavimo, hidroizoliaciniai darbai, pastolių ir darbo platformų statymas ir ardymas, dūmtraukių įrengimas), išskyrus pastatų ir kitų statinių apdailos ir remonto darbus (EVRK klasės 43.12; 43.91; įeina į EVRK klasę 43.99) |
| 099 | Ateinančių auklių, neįgalių ir kitų asmenų priežiūros veikla (įeina į EVRK klases 88.10; 88.91) | Išbraukiama ateinančių auklių veikla ir EVRK klasės | Neįgalių, įskaitant nepilnamečius neįgalius asmenis, ir kitų asmenų (išskyrus nepilnamečius asmenis) priežiūros veikla (įeina į EVRK klases 88.10; 88.91) |
| 051 | Gyvenamosios paskirties patalpų nuoma\*\* (įeina į EVRK klases 68.20; 55.20; 55.90)  \*\*Verslo liudijimas nesuteikia teisės teikti apgyvendinimo paslaugų (kaimo turizmo paslaugos arba nakvynės ir pusryčių paslaugos) | Išbraukiamos EVRK klasės 55.20; 55.90  \*\*žymos tekstas papildomas nuostata, jog gyvenamosios paskirties patalpos gali būti nuomojamos gyventojo pasirinktam laikotarpiui ir išdėstomas nauja redakcija | Gyvenamosios paskirties patalpų nuoma\*\* (įeina į EVRK klasę 68.20)  \*\*Gyvenamosios paskirties patalpos gali būti nuomojamos gyventojo pasirinktam laikotarpiui. Apgyvendinimo paslaugos gali būti teikiamos tik įsigijus atitinkamą verslo liudijimą (kaimo turizmo paslaugos arba nakvynės ir pusryčių paslaugos) |

VMI, siekdama užtikrinti sklandų verslo liudijimų išdavimą ir sudaryti galimybę gyventojams, nedidinant administracinės naštos, pasinaudoti mokestinėmis lengvatomis, siūlo savivaldybių taryboms lengvatų tvirtinimui naudoti VMI rekomenduojamą Verslo liudijimus įsigyjantiems gyventojams taikomų lengvatų sąrašo formą. VMI yra sudariusi duomenų gavimo sutartis su įvairiomis valstybinėmis institucijomis ir šių sutarčių pagrindu gauna duomenis apie gyventojams taikytas lengvatas, kurios buvo nustatytos iki 2017-12-31 galiojusioje GPMĮ 6 straipsnio redakcijoje. Nustačius lengvatas pagal rekomenduojamą formą, gyventojams būtų sudaroma galimybė pasinaudoti jiems taikytina mokestine lengvata, nereikalaujant pateikti jokių papildomų, lengvatas pagrindžiančių, dokumentų. Savivaldybės tarybai nustačius lengvatas, apie kurias VMI neturi duomenų, tokias lengvatas mokesčių administratorius galės taikyti tik gyventojui pateikus teisę į lengvatas pagrindžiančius dokumentus, o tai apsunkintų ir pailgintų verslo liudijimų išdavimo procesą bei didintų administracinę naštą gyventojams, kas tikėtina sukeltų gyventojų nepasitenkinimą.

Rengiant šį sprendimo projektą buvo atsižvelgta į Nutarimo pakeitimą, VMI rekomendacijas ir įvertinti VMI pateikti duomenys apie išduotus verslo liudijimus gyventojams Klaipėdos miesto savivaldybės teritorijoje, jų skaičių, sumokėtą pajamų mokestį ir suteiktas lengvatas.

Per 2018 m. Klaipėdos mieste išduoti 6 362 verslo liudijimai, surinkta 496 485 Eur gyventojų pajamų mokesčio, suteikta lengvatų 93 036 Eur sumai. Atitinkamai per 2019 m. išduoti 6 506 verslo liudijimai, surinkta 558 623 Eur gyventojų pajamų mokesčio, suteikta lengvatų 111 340 Eur sumai. 2019 m. išduotų verslo liudijimų skaičiui išaugus 2,3 proc. lyginant su 2018 m., surinkto gyventojų pajamų mokesčio suma padidėjo 62 138 Eur.

Siekiant nebloginti verslo aplinkos ir nemažinti miesto biudžeto pajamų šiuo sprendimo projektu siūloma 2021 m. nekeisti fiksuoto pajamų mokesčio dydžių ir palikti šiais metais galiojančius. Siūloma Klaipėdos miesto savivaldybės teritorijoje palikti diferencijuotus mokesčio dydžius nuo 1 iki 585 Eur, atsižvelgiant į veiklos rūšies mąstą, veiklos paklausumą, verslumą, pajamingumą, paslaugos pelningumą bei konkurenciją:

* 1 Eur mokestį 28 mažai populiarioms veiklos rūšims, kurių pajamingumas ir paslaugos kaina rinkoje maža;
* 35 Eur mokestį 9 veiklos rūšims, kur veiklą vykdo nedidelis gyventojų skaičius ir atsižvelgiant į rinkoje nedidelę paslaugos kainą;
* 209 Eur mokestį 12 veiklos rūšių, kurios vidutiniškai populiarioms, turinčios paklausą ir poreikį jomis verstis;
* 348 Eur mokestį, iš viso 22 veiklos rūšims;
* 417 Eur mokestį, iš viso 9 veiklos rūšims;
* 434 Eur mokestį 4 populiarioms, didelio pajamingumo ir kainos veiklos rūšims;
* 585 Eur mokestį 2 veiklos rūšims.

Taip pat siūloma 2021 m. tvirtinti 468 Eur fiksuoto mokesčio dydį visoms veiklos rūšims visoje Lietuvos Respublikoje, išskyrus Alytaus, Kauno, Klaipėdos, Palangos, Panevėžio, Šiaulių, Vilniaus miestų savivaldybių ir Neringos savivaldybės teritorijas bei Marijampolės savivaldybės Marijampolės miesto teritoriją bei 684 Eur – neribojant veiklos teritorijos.

Vadovaujantis VMI rekomendacija naudotis Verslo liudijimus įsigyjantiems gyventojams taikomų lengvatų sąrašo forma, siūloma 2021 m. tvirtinti lengvatas šiems verslo liudijimus įsigyjantiems asmenims:

* gyventojams, sulaukusiems senatvės pensijos amžiaus;
* tėvams (įtėviams), auginantiems tris ir daugiau vaikų (įvaikių) iki 18 metų arba vyresnių, jeigu jie mokosi mokyklose pagal bendrojo ugdymo, profesinio mokymo programas grupinio mokymosi forma kasdieniu, nuotoliniu mokymo proceso organizavimo būdais, pavienio mokymosi forma savarankišku, nuotoliniu mokymo proceso organizavimo būdais, pagal studijų programas nuolatine (dienine) studijų forma;
* tėvams (motinoms, įtėviams, įmotėms), vieniems auginantiems vaiką (įvaikį) iki 18 metų arba vyresnį, jeigu jis mokosi mokyklose pagal bendrojo ugdymo, profesinio mokymo programas grupinio mokymosi forma kasdieniu, nuotoliniu mokymo proceso organizavimo būdais, pavienio mokymosi forma savarankišku, nuotoliniu mokymo proceso organizavimo būdais, pagal studijų programas nuolatine (dienine) studijų forma;
* tėvams (įtėviams), auginantiems neįgalų vaiką (įvaikį) iki 18 metų arba vyresnį neįgalų vaiką (įvaikį), kuriam nustatytas specialusis nuolatinės slaugos poreikis;
* mokiniams (studentams), jeigu jie mokosi mokyklose pagal bendrojo ugdymo, profesinio mokymo programas grupinio mokymosi forma kasdieniu, nuotoliniu mokymo proceso organizavimo būdais, pavienio mokymosi forma savarankišku, nuotoliniu mokymo proceso organizavimo būdais, pagal studijų programas nuolatine (dienine) studijų forma;
* asmenims, turintiems tradicinio amatininko statusą, kai įsigyja verslo liudijimą savo tradiciniam amatui;

- neįgaliems asmenims.

Siekiant išvengti galimo piktnaudžiavimo, siūloma palikti nuostatą, kad lengvatos netaikomos, kai verslo liudijime yra įrašytas daugiau nei vienas asmuo.

**3. Kokių rezultatų laukiama.**

Tikimasi, kad sprendimo projektu siūlomi pajamų mokesčio dydžiai sudarys palankias sąlygas smulkaus verslo vykdymui Klaipėdos miesto savivaldybėje, skatins verslo veiklos individualią iniciatyvą bei legalų veiklos vykdymą, sumokant mokesčius. Numatoma, kad nustačius tokius fiksuotus pajamų mokesčio dydžius nemažės veikla užsiimančių gyventojų skaičius, neaugs išlaidų poreikis socialinėms išmokoms bei kompensacijoms, nedidės realus bedarbių skaičius.

**4. Sprendimo projekto rengimo metu gauti specialistų vertinimai.**

Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Prognozuojama, kad 2021 metais už išduodamus verslo liudijimus į Klaipėdos miesto savivaldybės biudžetą gali būti surinkta apie 500 tūkst. Eur pajamų.

Pagal VMI duomenis 2019 m. Klaipėdos miesto savivaldybėje išduoti 6 506 verslo liudijimai, surinkta 558 623 Eur gyventojų pajamų mokesčio. Gyventojų pajamų mokestis už verslo liudijimus veikloms, kurios Nutarimo pakeitimu nuo 2020-07-01 panaikintos, 2019 m. sudarė apie 67 tūkst. Eur. Tačiau tikimasi, kad pagal verslo liudijimus veiklas, kurios panaikintos, vykdę gyventojai įregistruos individualią veiklą pagal pažymą arba rinksis kitas veiklos vykdymo formas, todėl bendros savivaldybės biudžeto pajamos iš gyventojų pajamų mokesčio nemažės.

**6. Lėšų poreikis sprendimo įgyvendinimui.**

Sprendimo įgyvendinimui papildomų lėšų poreikio nėra.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – siekiant, kad gyventojai ir toliau vystytų smulkųjį verslą su verslo liudijimais, 2021 metų mokestiniam laikotarpiui būtų nustatyti diferencijuoti, tačiau ne didesni nei ankstesniais metais, fiksuoti pajamų mokesčio dydžiai, taip pat paliktos ankstesniais metais galiojusios lengvatos atskiroms asmenų grupėms.

Neigiamų pasekmių nenustatyta.

PRIDEDAMA:

1. 2018-2019 m. statistiniai duomenys ir palyginimai, 5 lapai;
2. Lietuvos Respublikos gyventojų pajamų mokesčio įstatymo išrašas, 2 lapai;
3. Lietuvos Respublikos vietos savivaldos įstatymo išrašas, 5 lapai.

Finansų skyriaus vedėja Kristina Petraitienė